ddrg/super_eurlex huggingface dataset:
Virallinen lehti nro C 174 , 08/06/1998 s. 0140



KIRJALLINEN KYSYMYS E-3828/97 komissiolle esittäjä(t): Wilfried Telkämper (V) (28. marraskuuta 1997) Aihe: Komission järjestämä talousarviosta myönnettävän tuen perusteita koskeva tiedotus Komissio järjestää monivuotisten ohjelmien ja yhteisöaloitteiden yhteydessä tilaisuuksia tiedottaakseen mahdollisille hakemusten tekijöille tuen myöntämisen perusteista ja hakemuksen tekoon liittyvistä seikoista. Budjettikohdan B3-4113 ¨Toimet pakolaisten integroimiseksi¨ kyseessä ollessa komissio, erityisesti pääosasto V yhdessä Task Force ECRE:n (European Council on Refugees and Exiles) kanssa, on kutsunut tällaiseen tilaisuuteen pakolaisten hyväksi työskentelevien järjestöjen edustajia, tiedottaakseen heille tuen myöntämisen perusteista ja antaakseen heille hakemuksen tekemistä koskevia neuvoja. 1. Miten tämän tilaisuuden järjestämiseen päädyttiin? 2. Aikooko komissio vastaisuudessa järjestää tiedotustilaisuuden kaikista vastaavanlaisista budjettikohdista? Komission jäsenen Pádraig Flynnin komission puolesta antama vastaus (16. tammikuuta 1998) Varmistaakseen, että uusi kokeilutoiminta toteutetaan avoimesti ja menestyksekkäästi, komissio pyysi ensin jäsenvaltioita nimeämään kaksi edustajaa, jotka kokoontuivat Brysselissä käsittelemään tätä asiaa. Komissio kutsui myös Yhdistyneiden Kansakuntien pakolaisasiain päävaltuutetun (UNHCR) sekä pakolaisten ja karkotettujen asioita käsittelevän ECRE:n (European council on refugees and exiles) edustajat samantyyppiseen kokoukseen. Komissio julkaisi tämän jälkeen hankkeita koskevan ehdotuspyynnön ((EYVL C 211, 12.7.1997. )) ja jakoi ohjeita ja hakemuslomakkeita. Lisätäkseen tämän uuden budjettikohdan tuntemusta ja ECRE:n pyynnöstä komissio kutsui pakolaisten yhteiskuntaan sopeuttamisen alalla toimivia kansalaisjärjestöjä kaikista jäsenvaltioista tiedotuskokoukseen, joka pidettiin Brysselissä elokuussa 1997. Komissio on valmis toimimaan samalla tavoin sosiaalipolitiikka-alan muiden samanlaisten uusien budjettikohtien osalta.
Virallinen lehti nro C 196 , 22/06/1998 s. 0012



KIRJALLINEN KYSYMYS E-3730/97 komissiolle esittäjä(t): Daniel Varela Suanzes-Carpegna (PPE) (21. marraskuuta 1997) Aihe: Yhteisön säilyketeollisuuden tonnikalaraaka-aineen saatavuuden turvaaminen Ottaen huomioon, että tonnikalan ja tonnikalafileen tuotantoa yhteisessä tullietuusjärjestelmässä mukana olevien Lomén sopimuksen edunsaajavaltioissa AKT- maissa ja merentakaisissa maissa ja alueissa sekä Andien ryhmän ja Keski-Amerikan talousyhteisön maissa voidaan pitää raaka-aineen tuotantona yhteisön teollisuudelle ja viimeaikaisen tonnikalapulan vuoksi, uskooko komissio, että näiden maiden tonnikalakiintiöiden taso riittää turvaamaan raaka-aineen saatavuuden kalasäilyketeollisuudellemme, vai olisiko kiintiöitä suurennettava? Komission jäsenen Emma Boninon komission puolesta antama yhteinen vastaus kirjallisiin kysymyksiin E-3729/97 ja E-3730/97 (23. tammikuuta 1998) Yhteisön autonomisen tariffikiintiön avaaminen tuhannen tonnin tonnikalafilee-erän tuomiseksi 12 prosentin tullimaksulla vuonna 1997 hyväksyttiin Euroopan tonnikalasäilyketeollisuuden hankintavaikeuksien takia. Ongelmat johtuvat yleisestä tilanteesta maailman tonnikalamarkkinoilla (heikko tarjonta suhteessa voimakkaaseen kysyntään) sekä raaka-aineen käsittelymenetelmien kehittymisestä (fileointimenetelmien paraneminen kalastusalueita lähellä olevissa maissa, jolloin kuljetetaan ainoastaan purkitettavaksi soveltuvaa tuotetta). Yhteisön jalostusteollisuuden käyttöön tuotavaa tonnikalafilettä koskeva tariffikiintiö on avattu kolmansille maille lukuun ottamatta Afrikan, Karibian ja Tyynenmeren alueen maita, joista kyseisiä tuotteita tuodaan jo tulleitta. Komissio tutkii vuosittain uudelleen tilanteen kaikkien tuotteiden osalta, joille jäsenvaltiot pyytävät tariffikiintiöitä tai tullisuspensioita. Vuotta 1998 koskeva analyysi on meneillään, ja komission ehdotusten odotetaan valmistuvan tavanomaiseen aikaan tammikuun 1998 loppuun mennessä. Tonnikalan osalta on pyydetty tariffikiintiön avaamista, ja asiaa tutkitaan parhaillaan.
Virallinen lehti nro C 196 , 22/06/1998 s. 0020



KIRJALLINEN KYSYMYS E-3823/97 komissiolle esittäjä(t): Roberto Mezzaroma (UPE) (28. marraskuuta 1997) Aihe: Veroparatiisit Tiedustelisin komissiolta, mitkä alueet tai vyöhykkeet Euroopassa ovat ns. veroparatiiseja? Onko komissio perustanut, antanut tehtäväksi perustaa tai aikooko komissio lähitulevaisuudessa perustaa tällaisia veroparatiiseja tai osallistuuko komissio niiden kehittämiseen? Mikä on olemassa olevien veroparatiisien asema ja mikä sen tulisi olla tulevaisuudessa? Komission jäsenen Mario Montin komission puolesta antama vastaus (2. helmikuuta 1998) 'Veroparatiisin' käsitettä ei ole määritelty yhteisön lainsäädännössä. Koska minkäänlaista veroparatiisin määritelmää ei ole, on vaikea selvittää, missä tällaisia veroparatiiseja olisi. Tästä syystä ei ole myöskään mahdollista vastata kysymykseen komission mahdollisesta vaikutuksesta niiden syntymiseen. Komissio teki äskettäin merkittävän aloitteen veroasioiden koordinoinnin edistämiseksi yhteisössä. Komissio ehdotti uutta ja laaja-alaista lähestymistapaa sekä välittömään että välilliseen verotukseen yhteisössä. Komissio esitti neuvostolle 5. marraskuuta 1997 toimenpidepaketin vahingollisen verokilpailun poistamiseksi Euroopan unionissa ((Asiak. KOM (97) 564. )). Toimenpidekokonaisuuteen kuului luonnos, joka koski menettelysääntöjä vahingollisten verotustoimenpiteiden määrittelemiseksi ja poistamiseksi. Neuvosto ja jäsenvaltioiden hallitusten edustajat vahvistivat yhteisessä kokouksessaan 1. joulukuuta 1997 päätöslauselman yritysverotusta koskevista menettelysäännöistä. Näissä menettelysäännöissä määritellään mahdollisesti vahingolliset verotustoimenpiteet ja määrätään tarkistusmenettelystä sen vahvistamiseksi, mitkä näistä mahdollisista toimenpiteistä ovat todella vahingollisia. Vahingolliset toimenpiteet on peruutettava ja uusien toimenpiteiden täytäntöönpanosta on pidättäydyttävä. Päätöslauselmassa todetaan myös, että neuvosto voi päättää julkaista tarkistusmenettelyn tuloksena laaditut kertomukset.
Virallinen lehti nro C 196 , 22/06/1998 s. 0033



KIRJALLINEN KYSYMYS E-3907/97 komissiolle esittäjä(t): Cristiana Muscardini (NI) (11. joulukuuta 1997) Aihe: Mantovan kunnan laiminlyönti julkisista palveluhankinnoista annettujen direktiivien 92/50/ETY ja 93/38/ETY täytäntöönpanossa 1. Onko komissio tutkinut Mantovan kunnanvaltuustossa vähemmistönä olevien ryhmien tekemää ilmoitusta, joka koski yhteisön lainsäädännön laiminlyöntiä sopimusten antamiseksi ilman tarjouskilpailua terveydenhuollon valvontapalveluista työpaikkaterveydenhuollon ja -turvallisuuden osalta? 2. Tietääkö komissio, että Mantovan kunnanvaltuusto on laiminlyönyt direktiivien 92/50/ETY ((EYVL L 209, 24.7.1992, s. 1. )) ja 93/38/ETY ((EYVL L 199, 9.8.1993, s. 84. )) täytäntöönpanoa, kun se perusti suurimmaksi osaksi julkisilla varoilla osakeyhtiön, jonka osakas se on ja jolle se antoi kunnanvaltuuston tietokonepalveluiden hallinnan? 3. Tukeeko komissio kunnanvaltuuston ryhmien tekemää ilmoitusta, jonka mukaan Mantovan kunnanvaltuuston päätökset ovat säännönvastaisia? 4. Jos vahvistetaan, että laiminlyöntejä on tapahtunut, niin mihin toimiin komissio aikoo ryhtyä niiden korjaamiseksi? Komission jäsenen Mario Montin komission puolesta antama vastaus (3. helmikuuta 1998) 1. ja 2. Komissio tekee parhaillaan perusteellista tutkimusta arvoisan parlamentinjäsenen esittämistä tapauksista. 3. Näiden asioiden ilmoittaminen sai komission huomaamaan palvelujen julkisia markkinoita koskevien yhteisön sääntöjen mahdollisen rikkomisen. 4. Jos aihetta ilmenee, komissio aloittaa EY:n perustamissopimuksen 169 artiklan mukaisen menettelyn.
Virallinen lehti nro C 174 , 08/06/1998 s. 0122



KIRJALLINEN KYSYMYS E-3770/97 komissiolle esittäjä(t): Cristiana Muscardini (NI) (21. marraskuuta 1997) Aihe: Oikeus harjoittaa asianajajan ammattia Asianajajan ammatin vapautumiseen Euroopassa liittyy vakava systemaattisten väärinkäytösten vaara, sillä oikeustieteen opintonsa päättäneet vastavalmistuneet tulevat yrittämään ensin ammatinharjoittamisoikeuden saamista jossakin valtiossa, jossa asianajajan ammatin harjoittamista koskevat edellytykset ovat lievempiä kuin muualla, päästäkseen tätä kautta asianajajakunnan jäseneksi jossakin toisessa ankarampia vaatimuksia soveltavassa valtiossa. Jäsenvaltiot ovat varautuneet tähän uhkaan liiallisen suojaavalla säännöstöllä, esimerkiksi tekemällä vaikeiksi tai monimutkaisiksi kokeet, joiden nimenomaisena tarkoituksena on, että hakijan siinä jäsenvaltiossa, josta hän on lähtöisin, saama oikeus harjoittaa asianajajan ammattia voidaan siirtää voimassaolevaksi oikeudeksi vastaanottavassa jäsenvaltiossa. Eikö komissio tule laatimaan direktiivin, jossa määritellään yhteiset säännöt, joilla kokeet ¨paikasta toiseen siirtyviä¨ asianajajia varten yhtenäistetään, ja joissa annetaan kaikkia jäsenvaltioita koskevat yhtäläiset perusteet sovellettavaksi menettelyissä, joilla asianajajien ammatinharjoittamisoikeus vahvistetaan? Komission jäsenen Mario Montin komission puolesta antama vastaus (6. tammikuuta 1998) Komissio katsoo, että vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annetussa direktiivissä 89/48/ETY ((EYVL L 19, 24.1.1989. )) sekä tulevassa Euroopan parlamentin ja neuvoston direktiivissä, jolla pyritään helpottamaan asianajajan ammatin harjoittamista muussa kuin tutkintotodistuksen myöntäneessä jäsenvaltiossa, esitetyt säännökset helpottavat riittävässä määrin asianajajien sijoittumista yhtenäismarkkinoilla. Komissiolla ei ole aikomusta ehdottaa direktiiviä kelpoisuuskokeen yhdenmukaistamisesta. Jäsenvaltiot voivat periaatteessa vaatia tätä koetta direktiivin 89/48/ETY mukaisesti. Komissio aikoo kuitenkin edelleenkin valvoa, etteivät jäsenvaltiot käytä kelpoisuuskoetta suhteettomana esteenä asianajajien ammatinharjoittamisoikeudelle. On huomattava, että Euroopan parlamentin ja neuvoston uuden direktiivin mukaisesti kelpoisuuskoetta ei voida vaatia sellaisten asianajajien ammatinharjoittamisoikeuden ennakkoedellytyksenä, joilla on lupa harjoittaa ammattiaan toisessa jäsenvaltiossa. Tässä direktiivissä taataan ammatinharjoittamisoikeus henkilön kotimaassa myönnettyjen tutkintotodistusten ja ammatinharjoittamista koskevan luvan perusteella, eikä tutkintotodistusten vahvistamista edellytetä. Lisäksi direktiivissä on säännöksiä siitä, miten henkilö voi harjoittaa ammattiaan vastaanottavassa jäsenvaltiossa kyseisessä jäsenvaltiossa hankitun ammattikokemuksen perusteella.
Virallinen lehti nro C 196 , 22/06/1998 s. 0032



KIRJALLINEN KYSYMYS E-3896/97 komissiolle esittäjä(t): Joaquín Sisó Cruellas (PPE) (11. joulukuuta 1997) Aihe: Arvonlisäveron laskeminen työvoimakeskeisillä aloilla Komission jäsen Montin ehdotus ottaa käyttöön koeluonteisesti alennettu alv muutamilla erittäin työvoimakeskeisillä aloilla on saanut runsaasti tukea aloilta, jota tämä mahdollisesti koskee. Ne perustelevat tukeaan positiivisella vaikutuksella, joka tällä voisi olla työllisyyteen. Euroopan käsityöläisten ja pk-yritysten liitto (UEAPME), Euroopan yhteisöjen hotelli- ja ravintola-alan yhdistysten liitto (HOTREC) ja Euroopan teollisuus- ja rakennusalan liitto (FIEC) ovat tuoneet julki optimisminsa sen mahdollisuuden edessä, että alennettua alv:tä sovellettaisiin yleisesti niiden palveluihin, koska näiden liittojen mielestä tämä vahvistaisi niiden kapasiteettia luoda työpaikkoja ja vastustaa kolmansista maista tulevaa kilpailua rajoittaen samalla unionin maiden välistä verotuksellista kilpailua. Saamieni tietojen mukaan komissio tutkii parhaillaan alv:n vähentämistä joidenkin palvelujen kohdalla ja on mahdollista, että se hyväksyy direktiiviehdotuksen. Voisiko komissio kertoa, mitkä alat ensinnä hyötyisivät ehdotuksesta ja aikooko se ottaa käyttöön kaikkia palveluja koskevan alennetun arvonlisäveron? Komission jäsenen Mario Montin komission puolesta antama vastaus (13. helmikuuta 1998) Komission kanta parlamentin jäsenen kirjallisessa kysymyksessä esitettyihin seikkoihin selvitetään yksityiskohtaisesti neuvostolle osoitetussa tiedonannossa ¨Työpaikkojen luominen. Alennetun alv-kannan vaikutusta työvaltaisiin palveluihin koskeva kokeilu¨ ((Asiak. SEC(97) 2089 lopullinen. )). Tiedonannossaan komissio toteaa, että ne työvaltaiset palvelut, joihin voitaisiin mahdollisesti soveltaa alennettua alv-kantaa, ovat aidosti työvaltaisia, tarjoavat palvelujaan suoraan kuluttajille, niissä käytetään pääasiassa vähän koulutettua työvoimaa ja ne ovat pääosin paikallisia (jotta vältetään rajat ylittävän kaupan vääristyminen). Lisäksi kyseisten palvelujen hintojen laskemisen olisi lisättävä voimakkaimmin kysyntää ja työllisyyttä. Komissio ehdottaa, että seuraavat palvelualat voisivat tarjota parhaimmat mahdollisuudet työpaikkojen luomiselle ja että jäsenvaltiot voisivat valita niistä mieluisensa, jos neuvosto hyväksyy komission ehdotuksen: - irtaimen aineellisen omaisuuden korjauspalvelut (tämä sisältäisi polkupyörien korjauksen, mutta ei muiden kulkuneuvojen korjausta) - asuntojen perus- ja muut korjauspalvelut (uudisrakennuksia lukuun ottamatta) - huvipuistot, siivous- ja pesulapalvelut, kodinhoitopalvelut, kuten kotiapu sekä lasten, vammaisten, vanhusten ja sairaiden hoito. Komissio ei tällä hetkellä harkitse alennetun alv-kannan soveltamista yleisesti kaikkiin työvaltaisiin palvelualoihin.
Virallinen lehti nro C 196 , 22/06/1998 s. 0049



KIRJALLINEN KYSYMYS P-3993/97 neuvostolle esittäjä(t): Olivier Dupuis (ARE) (15. joulukuuta 1997) Aihe: Tunisia ja Khémaïs Csilan tapaus Tunisian kansalainen ja Tunisian ihmisoikeusyhdistyksen varapuheenjohtaja Khémaïs Csila pidätettiin 29. syyskuuta 1997 poliittisen julistuksen vuoksi, jonka hän oli tehnyt selvittääkseen syitä aloittamaansa nälkälakkoon, eli saadakseen työpaikkansa ja passinsa takaisin. Hänen rikoksensa oli selvästi mielipiteen ilmaiseminen. Euroopan parlamentin valtuuskunta oli ottanut äskettäisen Tunisian matkan aikana esiin useita ihmisoikeuksien ja perusvapauksien loukkauksia, mukaan lukien Csilan tapauksen. Mihin toimiin neuvosto on ryhtynyt tai aikoo ryhtyä Khémaïs Csilan mielivaltaisen vankeuden ja häntä vastaan tehtyjen syytetoimien lopettamiseksi? Mihin toimiin neuvosto aikoo ylipäänsä ryhtyä, jotta Tunisian viranomaiset saataisiin lopettamaan ihmisoikeuksien loukkaukset ja pyrkimään määrätietoisesti kansainvaltaistamiseen ja laillisuusperiaatteeseen perustuvan valtion rakentamiseen? Vastaus (30. maaliskuuta 1998) Neuvosto pitää poliittisesti erittäin tärkeänä sitä, että ihmisoikeuksia ja niiden kunnioittamista edistetään Tunisiassa ja seuraa tiiviisti maan tilanteen kehittymistä. Kuten arvoisa parlamentin jäsen tietää, Tunisia oli ensimmäinen Välimeren maa, joka allekirjoitti uuden Euro - Välimeri-assosiaatiosopimuksen. Tällä sopimuksella aloitettiin poliittinen vuoropuhelu, joka antaa molemmille osapuolille mahdollisuuden keskustella avoimesti eri poliittisista kysymyksistä, ihmisoikeudet mukaan lukien. Lisäksi sopimus sisältää ¨ihmisoikeuslausekkeen¨, jossa määrätään, että kahdenväliset suhteet ¨ ja tämän sopimuksen määräykset perustuvat niiden sisäpolitiikkaan ja kansainväliseen politiikkaan vaikuttavien ja sopimuksen olennaisen osan muodostavien kansanvallan periaatteiden ja ihmisoikeuksien kunnioittamiselle¨. Kuten Euroopan parlamentin valtuuskuntakin äskettäin teki, neuvosto on ottanut ja ottaa vastaisuudessa ihmisoikeuksiin ja perusvapauksiin liittyviä kysymyksiä esille sekä yleisellä tasolla että yksittäisissä tapauksissa, Khémaïs Csilan tapaus mukaan lukien, muistuttaen keskustelukumppaneitaan Tunisiassa näiden ihmisoikeuksiin liittyvästä vastuusta ja sitoumuksista, joita ne ovat tehneet EY:n ja Tunisian välisen sopimuksen sekä Barcelonan prosessin yhteydessä.
Virallinen lehti nro C 174 , 08/06/1998 s. 0024



KIRJALLINEN KYSYMYS E-3221/97 neuvostolle esittäjä(t): Patricia McKenna (V) (15. lokakuuta 1997) Aihe: Mahdolliset pikaoikeudenkäynnin jälkeiset teloitukset Filippiineillä Saatujen tietojen mukaan Filippiinien valtiollisen poliisin liikkuvan poliisin ryhmä tunkeutui 4. syyskuuta väkivalloin 25-vuotiaan Marlon Fernandezin kotiin Barangayssa, Santo Domingossa ja syytti häntä aseistetun oppositioryhmän National People's Armyn (NPA) jäsenyydestä. Filippiinien viranomaisilta saatujen myöhempien tietojen mukaan Fernandez sai surmansa aseistetussa selkkauksessa poliisin kanssa. Joidenkin toisten tietojen mukaan hänet nähtiin kuitenkin myöhemmin Santa Domingon alueellisen hallituksen jäsenen asunnossa saman poliisiryhmän hakkaamana, joka tunkeutui hänen taloonsa, ja läheisyydestä oli kuultu laukauksia. Koska Fernandezin kuolemasta on ristiriitaisia tietoja, voisiko neuvosto esittää Filippiinien viranomaisille huomautuksen, jossa vaaditaan, että Fernandezin kuolemaan liittyvistä olosuhteista on tehtävä läpikotainen ja puolueeton tutkimus? Vastaus (9. maaliskuuta 1998) Edellä mainittua tapausta ei ole annettu neuvoston käsiteltäväksi. Suhteissaan kaikkiin kolmansiin maihin neuvosto kiinnittää yleisesti jatkuvaa huomiota oikeusvaltion sääntöjen noudattamiseen ja ihmisoikeuksien kunnioittamiseen.
Virallinen lehti nro C 187 , 16/06/1998 s. 0019



KIRJALLINEN KYSYMYS E-3550/97 komissiolle esittäjä(t): Giuseppe Rauti (NI) (12. marraskuuta 1997) Aihe: Maantiedon opetuksen poisjääminen Italiasta Tietääkö komissio, että Italian opetusministeriön käynnistämässä ¨koehankkeessa¨, joka on meneillään jo 150 koulussa kahden ensimmäisen lukiovuoden ohjelmassa, ei ole maantiedon opetusta. Tästä on lukuisia kielteisiä seurauksia ammatillisesti, sillä monien maantiedon opettajien on ollut jätettävä työnsä. 1. Eikö komissio katso, että tämä maantiedon opetuksen poisjääminen aiheuttaa vakavaa opetuksen tason ja laadun huononemista? 2. Eikö se katso, että Italian opetusministeriön päätös on ristiriidassa nykyisen suuntauksen kanssa, jonka mukaan maantiedettä ja sen kulttuurisia arvoja tuetaan kaikissa Euroopan unionin opetusohjelmissa? 3. Eikö se aio puuttua Italian hallituksen toimiin, jotta se kumoaisi tämän vakavan ja hämmentävän päätöksen? Komission jäsenen Edith Cressonin komission puolesta antama yhteinen vastaus kirjallisiin kysymyksiin E-3550/97 ja E-3802/97 (10. joulukuuta 1997) Komissio panee merkille, että maantiedon opetus ei sisälly kahden ensimmäisen lukiovuoden opetussuunnitelman tarkistusta koskevaan Italian opetusministeriön luonnosehdotukseen. Komissio pyytää arvoisia parlamentin jäseniä ottamaan huomion EY:n perustamissopimuksen 126 artiklan, jonka mukaisesti yhteisö toimii koulutuksen alalla ¨pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä¨. Opetussuunnitelman tarkistus, oppiaineiden valinta ja niiden jakaminen eri vuosille kuuluvat jäsenvaltioiden toimivaltaan.
Virallinen lehti nro C 187 , 16/06/1998 s. 0122



KIRJALLINEN KYSYMYS E-4084/97 komissiolle esittäjä(t): Wolfgang Kreissl-Dörfler (V) (16. tammikuuta 1998) Aihe: Alkuperäisille asukkaille kuuluvien alueiden kartoitus Amazonasin alueella Euroopan komission toimeksiannosta käynnistetään erilaisia hankkeita alkuperäisille asukkaille kuuluvien alueiden ja suojelualueiden kartoittamiseksi Amazonasin alueella. Onko komissio sitä mieltä, että alkuperäiskansojen suojelu on kansainvälinen tehtävä? Pitääkö komissio periaatteessa tarkoituksenmukaisena sitä, että laaditaan katsaus alkuperäisille asukkaille kuuluvista alueista ja suojelualueista - etenkin, kun otetaan huomioon uusi trooppisia sademetsiä koskeva direktiivi? Komission jäsenen Manuel Marínin komission puolesta antama yhteinen vastaus kirjallisiin kysymyksiin E-4084/97, E-4085/97 ja E-4086/97 (3. helmikuuta 1998) Yhteisö on rahoittanut trooppisia metsiä koskevasta budjettikohdasta lukuisia Amazoniassa toteutettavia alkuperäiskansojen alueiden kartoitukseen liittyviä hankkeita. Näillä hankkeilla pyritään määrittelemään alkuperäiskansojen alueiden rajat, ja niiden ensisijaisena tarkoituksena on tukea trooppisten metsien säilyttämistä ja kestävää kehitystä, jotta alkuperäiskansoilla olisi mahdollisuus pitää yllä perinteisiä elintapojaan siellä missä siihen on toteutettavissa olevat ja kestävät mahdollisuudet, ottaen huomioon muiden maan käyttäjien kilpailevat vaatimukset. Komissiota pyydettiin auttamaan kehitysmaita luomaan tarkka kokonaiskuva alkuperäiskansojen maa-alueista kyseisten maiden alueilla. Komissio valmisteleekin parhaillaan aiheeseen liittyvää alustavaa asiakirjaa, joka koskee kehitysyhteistyötä alkuperäiskansojen tukemiseksi. Komissio on auttanut Brasiliassa Instituto socio-ambientalia (ISA) laatimaan tarkkoja, ajan tasalla olevia karttoja Brasilian alkuperäiskansojen alueista sekä luomaan Latinalaisessa Amerikassa sijaitsevien samanlaisten järjestöjen verkoston, jonka avulla voidaan jakaa kokemuksia ja koordinoida maiden rajat ylittävää toimintaa. Tämän työn toinen vaihe on juuri aloitettu. Sen aikana yhteen ainoaan maantieteellisen tietojärjestelmään sisällytetään muutakin maantieteellistä tietoa, kuten kasvillisuustyypit. ISA:sta on näin ollen tullut kansallinen, Brasilian alkuperäiskansojen alueita koskevien tietojen säilytyspaikka siinä määrin, että julkiset organisaatiot, kuten kansallinen alkuperäiskansojen tukisäätiö (FUNAI), kääntyvät ensin ISA:n puoleen saadakseen karttoja ja auttaakseen ratkaisemaan alkuperäisiä asukkaita koskevat maakonfliktikysymykset. ISA:lla on myös vahvat yhteydet G7-pilottiohjelmaan, erityisesti ¨alkuperäiskansojen maa-alueet¨ -hankkeeseen, jonka avulla Brasilian Amazonian tunnustetuille alkuperäiskansoille on määrätty lailliset rajat Saksan hallituksen ja yhteisön (sademetsärahastosta myönnetyllä) avustuksella. ISA:lla on Brasiliassa hyvin läheiset suhteet hallitukseen, erityisesti FUNAI:hin, alkuperäiskansojen asioista vastaavaan liittovaltion elimeen.
Virallinen lehti nro C 174 , 08/06/1998 s. 0081



KIRJALLINEN KYSYMYS E-3593/97 komissiolle esittäjä(t): Yves Verwaerde (PPE) (13. marraskuuta 1997) Aihe: Korkean tason asiantuntijaryhmä, joka käsittelee tietoyhteiskunnan sosiaalisia ja yhteiskunnallisia vaikutuksia Voiko komissio antaa ensimmäisen arvion tietoyhteiskunnan sosiaalisia ja yhteiskunnallisia vaikutuksia käsittelevän korkean tason asiantuntijaryhmän työstä? Komission jäsenen Pádraig Flynnin komission puolesta antama vastaus (9. tammikuuta 1998) Tietoyhteiskunnan sosiaalisia ja yhteiskunnallisia vaikutuksia käsittelevän korkean tason asiantuntijaryhmän työ on saatu päätökseen. Ryhmä on vastikään laatinut loppuraportin, josta on lähetetty kopio suoraan arvoisalle parlamentin jäsenelle ja parlamentin pääsihteeristölle. Parhaillaan laaditaan yhteenvetoa tämän loppuraportin liitteessä mainitusta täydentävästä analyysista. Yhteenvetoa on valmisteltu samanaikaisesti kuin tämä ryhmä on työskennellyt, ja se on käytettävissä tämän vuoden alkupuolella.